Άγις Κυνηγόπουλος

Ο Άγις Κυνηγόπουλος (30 Νοεμβρίου 1932 - 13 Δεκεμβρίου 2021) ήταν Έλληνας καλαθοσφαιριστής, προπονητής, δημοσιογράφος, διαιτητής και γνωστός σε πολλούς για την συμβολή του στην ανάπτυξη του ελληνικού μπάσκετ.

 Βιογραφία 
Ο Άγις Κυνηγόπουλος γεννήθηκε το 1932 και απεβίωσε στις 13 Δεκεμβρίου 2021, σε ηλικία 89 ετών, έπειτα από τροχαίο ατύχημα στο ύψος της ΧΑΝΘ στη Θεσσαλονίκη. Ξεκίνησε την αθλητική του πορεία ως ποδοσφαιριστής της ομάδας «Θεσσαλονίκη», αλλά σύντομα μεταπήδησε στο μπάσκετ, όπου αγωνίστηκε και προπόνησε την ομάδα του Ηρακλή Θεσσαλονίκης.

Κατά τη διάρκεια της θητείας του στον Ηρακλή ήταν αρχηγός της Εθνικής Ομάδας Μπάσκετ και ήταν αυτός που ίδρυσε την Ένωση Καλαθοσφαιρικών Σωματείων Θεσσαλονίκης τον Δεκέμβριο του 1975. Μέχρι τότε το άθλημα του μπάσκετ υπαγόταν στον ΣΕΓΑΣ.

Από το 1955 ως το 1960 ο Άγις Κυνηγόπουλος ήταν επίσης διεθνής διαιτητής σε αγώνες μπάσκετ. Ο Κυνηγόπουλος διατέλεσε πρόεδρος της Ένωσης από το 1975 ως το 1985. Επιπρόσθετα το διάστημα 1980-1985 ήταν αντιπρόεδρος της Ελληνικής Ομοσπονδίας Καλαθοσφαίρισης. Στη συνέχεια από το 1988 ως το 1993 ήταν κομισάριος της FIBA και γενικός αρχηγός της Εθνικής Ομάδας.

Εξαιτίας των χειρισμών του ο Άγις Κυνηγόπουλος διαδραμάτισε καθοριστικό ρόλο στις μεγάλες χρονιές της Εθνικής Ομάδας μπάσκετ με αποκορύφωμα την κατάκτηση του Ευρωπαϊκού Πρωταθλήματος το 1987. Η σημαντικότερη προσφορά του στον χώρο του αθλητισμού είναι αυτή που άνοιξε τον δρόμο στην ελληνοποίηση του Νίκου Γκάλη αφού ο Άγις Κυνηγόπουλος ήταν αυτός που έλυσε πολλά γραφειοκρατικά προβλήματα μέχρι να πάρει το ελληνικό διαβατήριο ο άνθρωπος που άλλαξε το μπάσκετ στην Ελλάδα.

Στη δεκαετία του 1960 ο Κυνηγόπουλος είχε αποχωρήσει από την ενεργό δράση ως αθλητής έπειτα από πολυετή καριέρα με την φανέλα του Ηρακλή και επέλεξε να παραμείνει στον αθλητικό χώρο από διαφορετικό πόστο, αυτό του δημοσιογράφου.

Υπήρξε αθλητικός δημοσιογράφος, με παρουσία τόσο στον έντυπο όσο και στον ηλεκτρονικό τύπο. Ξεκίνησε την καριέρα του από το Εθνικό Ίδρυμα Ραδιοφωνίας (Ε.Ι.Ρ.) και στη συνέχεια εργάστηκε ως συντάκτης σε διάφορες εφημερίδες, όπως ο Ελεύθερος Τύπος, η Μακεδονία, ο Ελληνικός Βορράς και η Θεσσαλονίκη.

Την πρωτομαγιά του 1960 ο Άγις Κυνηγόπουλος έγινε ο πρώτος Έλληνας δημοσιογράφος που κατόρθωσε να πάρει συνέντευξη από τον Πελέ. Ο Άγις Κυνηγόπουλος ξεκίνησε το ταξίδι του από τη Θεσσαλονίκη με προορισμό την Αίγυπτο όπου η εθνική ομάδα της Βραζιλίας θα αντιμετώπιζε αυτή της Αιγύπτου σε έναν φιλικό αγώνα. Ο Κυνηγόπουλος κατάφερε να πάρει την συνέντευξη από τον αστέρα της Βραζιλίας αλλά κατάφερε επίσης να γνωρίσει και πολλούς από τους παγκόσμιους αστέρες της Selecão (προσωνύμιο της εθνικής Βραζιλίας) όπως τον Μανέ Γκαρίντσα.

 Η ιστορία με τον Νίκο Γκάλη 
Ο Άγις Κυνηγόπουλος δεν μπορούσε να αποδεχτεί πως δεν γινόταν να βρεθεί λύση σχετικά με το διαβατήριο του Νίκου Γκάλη για να ενισχύσει την γαλανόλευκη στις προσπάθειες της για διάκριση. Υπήρξαν πολλοί ισχυρισμοί και αντιπαραθέσεις γύρω από τη διαδικασία απόκτησης του διαβατηρίου του Νίκου Γκάλη.

Τον Σεπτέμβριο του 1979 ο Νίκος Γκάλης γεννημένος στη Νέα Υόρκη όντας Αμερικάνος υπήκοος, ήρθε από τις ΗΠΑ στην Ελλάδα για λογαριασμό του Άρη Θεσσαλονίκης έχοντας σαφώς ελληνική καταγωγή. Με τους κανονισμούς της FIBA εκείνη την εποχή o "Γκάνγκστερ" του ελληνικού μπάσκετ (προσωνύμιο του Νίκου Γκάλη) ήταν αναγκασμένος να περιμένει 3 χρόνια για να πάρει την "Μπλε Κάρτα" για να μπορέσει να αγωνιστεί με το εθνόσημο στο στήθος.

Το ζήτημα του Νίκου Γκάλη έπρεπε να επιλυθεί άμεσα από την ελληνική ομοσπονδία καθώς τον Μάιο του 1980 η εθνική ομάδα θα διεκδικούσε την πρόκριση της στους Ολυμπιακούς Αγώνες της Μόσχας μέσω του Προολυμπιακού Τουρνουά στην Ελβετία.

Ο Άγις Κυνηγόπουλος είχε αποφασίσει πως έπρεπε να κάνει ό,τι μπορούσε για να εκδώσει το ελληνικό διαβατήριο στον Νίκο Γκάλη οπότε δεν είχε κανέναν ενδοιασμό στο να προχωρήσει σε ένα πταισματάκι (όπως το χαρακτήριζε ο ίδιος στις συνεντεύξεις του) στο να εκδώσει πλαστό διαβατήριο. Πρόκειται για μία ενέργεια στον ελληνικό αθλητισμό η οποία άλλαξε τα δεδομένα της καλαθοσφαίρισης στη χώρα.

Σύμφωνα με τα λεγόμενα του Κυνηγόπουλου ο οποίος εξιστορούσε την υπόθεση πήγε ο ίδιος στον πρόεδρο της Κοινότητας του Τριλόφου προκειμένου να παραλάβει ένα πλαστό διαβατήριο. Ο Τρίλοφος ένα χωριό έξω από τη Θεσσαλονίκη είναι και ο τόπος γέννησης του Νίκου Γκάλη σύμφωνα με το πρώτο του (πλαστό) διαβατήριο. Έπειτα ο Άγις Κυνηγόπουλος απευθύνθηκε σε έναν γνωστό του στην Ελληνική Αστυνομία για να παραλάβει βεβαίωση που είχε ισχύ ταυτότητας εκείνα τα χρόνια και στη συνέχεια απευθύνθηκε στον γενικό γραμματέα Αθλητισμού, Κώστα Παπαναστασίου.

Ο -τότε- Γενικός Γραμματέας Αθλητισμού, Κώστα Παπαναστασίου έδωσε εντολή σε υπάλληλό του να παραχωρηθεί στον Άγι Κυνηγόπουλο ό,τι ήταν απαραίτητο για την έκδοση του διαβατηρίου του Νίκου Γκάλη.

Μάλιστα ο υπουργός αργότερα είχε δηλώσει πως ''το αδίκημα του Κυνηγόπουλου παρεγράφη''

 Προσωπική ζωή 
Ο Άγις Κυνηγόπουλος ήταν μία προσωπικότητα που είχε επιρροή στην κοινωνική και πολιτιστική ζωή της Θεσσαλονίκης αλλά και της Ελλάδας όπως είχε αναφέρει και ο πρώην Δήμαρχος της Θεσσαλονίκης, Κωνσταντίνος Ζέρβας. Διετέλεσε δημοτικός σύμβουλος Θεσσαλονίκης και ανώτατο διοικητικό στέλεχος σε αθλητικούς συλλόγους. Οι ρόλοι που ανέλαβε αποδεικνύουν τη δέσμευσή του στον αθλητισμό και την κοινωνική δράση, αντικατοπτρίζοντας την προσφορά του σε διάφορους τομείς.

Υπήρξε Πρόεδρος του Συλλόγου Αποφοίτων του Παπάφειου Ορφανοτροφείου «Ο Μελιτεύς» και έπειτα πρόεδρος του ίδιου του ορφανοτροφείου. Επιπλέον, υπήρξε ιδρυτής και πρόεδρος του Συνδέσμου Φίλων Ευρωπαικής Ιδέας(Σ.Φ.Ε.Ι) το 1989 με τον οποίο διοργάνωσε εκδηλώσεις και βραβεύσεις διαφόρων σημαντικών προσώπων στους τομείς του αθλητισμού και του πολιτισμού. Ακόμα, υπήρξε πρόεδρος της Ελληνοαμερικανικής Πολιτιστικής Εταιρείας που ιδρύθηκε το 1984.

Πέρα από την αθλητική του δραστηριότητα, ο Άγις Κυνηγόπουλος συμμετείχε ως πρόεδρος ή μέλος ΔΣ σε φιλανθρωπικές πρωτοβουλίες και οργανισμούς. Το 2010 ο Άγις Κυνηγόπουλος έλαβε τιμητική διάκριση για την προσφορά του στην Ορθοδοξία από τον Μητροπολίτη Θεσσαλονίκης Παναγιώτατο κ.κ. Άνθιμο καθώς και για όλες τις προσπάθειες που είχε καταβάλει για την προάσπιση των ιδεωδών της Ελλάδας.

Από το 2004 έως το 2011 κατείχε τον τίτλο του Επίτιμου Προξένου της Δημοκρατίας της Λετονίας για τη Μακεδονία και τη Θράκη.

 Παραπομπές